Eesti ja Baltikumi vaadatuim venekeelne telekanal Pervõi Baltiiski Kanal alustab igapäevase uudistesaatega, mis kajastab Eesti sündmusi.    Alates 22. märtsist igal õhtul kell 20.30 eetrisse jõudev uudistesaade «Novosti Estonii» kajastab Eestis ja Tallinnas toimuvat  poliitikat, majandust, kultuuri ja sporti. Uudistesaate kestvus on ca 15 minutit.    «Uudised on suunatud eelkõige Eesti venekeelsetele inimestele,  keda on Eesti elanikkonnast kolmandik ja Tallinna elanikest peaaegu pooled. Eesti uudiste eesmärk on informeerida venekeelset elanikkonda Eestis toimuvast,» sõnas PBK esindaja Eestis Margus Merima.    «Uudiste teemade valik tehakse Eestis. Samuti valmistatakse Eestis kõik uudistelõigud. Valmis materjal saadetakse PBK Riia stuudiosse, kust saade eetrisse läheb,» selgitab Merima.    PBK peakorter asub Riias, kust edastatakse programm satelliidi kaudu kõigi Balti riikide kaabeltelevisiooni  operaatoritele, kes pakuvad seda oma klientidele põhipaketi kanalina.    PBK sihtrühm on venekeelne elanikkond Eestis, Lätis ja Leedus  potentsiaalne auditoorium Baltikumis kokku on 2,2 miljonit vaatajat.    EMOR-i uuringute andmetel jõuab PBK programm ligi 30 protsendini kogu Eesti elanikkonnast ning ligi 70 protsendini venekeelsest elanikkonnast.    Tallinna kogu elanikkonnast on PBK vaatajad ligi pooled, pealinna venekeelsetest elanikest vaatab kanalit umbes 80 protsenti.    PM OnLine